Wallace Roney

Wallace Roney (25. toukokuuta 1960 Philadelphia – 31. maaliskuuta 2020 Paterson, New Jersey) oli yhdysvaltalainen jazztrumpetisti.Wallace Roney AllMusicWallace Roney Dead: Miles Davis’ Protege Dies from Covid-19 Complications Heavy.comLegendary jazz trumpeter Wallace Roney dies of complications from coronavirus CNN

Roney opiskeli nuorena klassisten trumpetistien johdolla. High schoolin jälkeen hän suoritti opintoja Berklee School of Musicissa ja Howardin yliopistossa ennen muuttoaan New Yorkiin 1980-luvun alussa. Roney nousi maineeseen työskentelemällä solistina Art Blakeyn Jazz Messengersin ja Tony Williamsin kanssa 1980-luvun loppupuolella. Roney oli saanut jazzkoulutusta Clark Terrylta ja Duke Ellingtonilta ennen Miles Davisin johdolla opiskelemista vuosina 1985–1991. Roney esiintyi Davisin kanssa yhdessä Montreux Jazz Festivalissa Davisin kuolinvuonna 1991. Yhä lokakuussa 2017 Roney nimesi Davisin läheisimmäksi tyylilliseksi samaistumiskohteekseen.

Roney sai vuonna 1994 Grammy-palkinnon albumillaan A Tribute to Miles ja oli jälleen Grammy-ehdokkaana vuonna 1997. Vuonna 2019 Roney julkaisi viimeiseksi albumiksi jääneen levytyksen Blue Dawn – Blue Nights. Kyse oli hänen 22. albumistaan kokoonpanon johtajan ominaisuudessa.

Roneyn veli on saksofonisti Antoine Roney. Roney teki musiikillista yhteistyötä sekä veljensä että vaimonsa, pianisti Geri Allenin kanssa. Roney ja Allen olivat naimisissa vuodesta 1995 ja saivat kolme lasta, mutta erosivat vuonna 2008. Roney oli myöhemmin kuolemaansa saakka naimisissa uuden vaimonsa Dawnin kanssa. Hän kuoli saamiinsa komplikaatioihin sairastuttuaan vuosien 2019–2020 koronaviruspandemiassa.

 Lähteet 

Luokka:Yhdysvaltalaiset jazztrumpetistit
Luokka:Grammy-palkinnon saajat
Luokka:Vuonna 1960 syntyneet
Luokka:Vuonna 2020 kuolleet